Britannia aikoo antaa virallisen eroilmoituksensa Euroopan unionista 29. maaliskuuta eli runsaan viikon kuluttua. Asiasta kertoi pääministeri Theresa Mayn lehdistöavustaja.

Britannian pysyvä edustaja EU:ssa viestitti maanantaina eroilmoituksen aikataulusta muulle EU:lle Eurooppa-neuvoston puheenjohtajan Donald Tuskin toimiston kautta, lehdistöavustaja kertoi.

Virallinen eroilmoitus käynnistää eroneuvottelut Britannian ja muun EU:n välillä.

Unionin Lissabonin sopimuksen artikla 50. mukaan eroneuvottelut Britannian ja muun EU:n välillä voivat tämän jälkeen kestää kaksi vuotta. Niitä voidaan venyttää vain EU:n jäsenmaiden yksimielisellä hyväksynnällä.

EU: Kaikki on valmista

Euroopan unionin mukaan kaikki on valmiina Britannian eroneuvotteluja varten.

– Meidän puoleltamme kaikki on valmista. Olemma valmiina neuvottelujen aloittamiseen, sanoi EU-komission puheenjohtajan Jean-Claude Junckerin lehdistöavustaja Margaritis Schinas Britannian ilmoituksen jälkeen.

Schinasin mukaan neuvottelut voivat alkaa heti kun muut jäsenmaat ovat kokouksessaan vahvistaneet komission neuvottelumandaatin.

Eroilmoituksen oli aiemmin huhuttu ja odotettu tulevan jo viime viikolla.

Skotlannin pääministeri Nicola Sturgeon kuitenkin ilmoitti tuolloin Skotlannin pyrkivän järjestämään uuden kansanäänestyksen itsenäistymisestä, ja pääministeri Mayn on arvioitu halunneen tämän vuoksi lykätä eroilmoitusta.

May on aikeissa vierailla Pohjois-Irlannissa ja Skotlannissa vielä ennen virallista eroilmoitusta, kertoo brittilehti Guardian (siirryt toiseen palveluun). Pohjoisirlantilaisten ja skotlantilaisten enemmistö kannatti unioniin jäämistä viime kesäkuun kansanäänestyksessä.

Lähteet: AP, Reuters, AFP